Rådets beslutning

af 9. oktober 1961

om en konsultationsprocedure ved forhandling af aftaler om handelsforbindelser mellem medlemsstaterne og tredjelande og ved ændringer i liberaliseringsniveauet over for tredjelande

RÅDET FOR DET EUROPÆISKE ØKONOMISKE FÆLLESSKAB HAR

under henvisning til bestemmelserne i traktaten om oprettelse af Det europæiske økonomiske Fællesskab, særlig artikel 111,

under henvisning til forslag fra Kommissionen,

ud fra følgende betragtninger:

Fællesskabets medlemsstater skal i overgangsperioden samordne deres handelsforbindelser med tredjelande på en sådan måde, at de nødvendige forudsætninger for gennemførelsen af en fælles politik for udenrigshandelen er til stede ved overgangsperiodens afslutning;

det synes med henblik på udviklingen og på gennemførelsen af en fælles politik for udenrigshandelen påkrævet, at medlemsstaterne og Kommissionen underrettes om alle planlagte ændringer i medlemsstaternes handelspolitik over for tredjelande;

Kommissionen og medlemsstaterne skal underrettes herom i så god tid, at der i påkommende tilfælde kan indledes konsultationer og således, at Kommissionen kan forelægge de nødvendige forslag;

det er i denne forbindelse påkrævet, at medlemsstaterne i forvejen fremsender en tidsplan, hvoraf det fremgår, hvilke bilaterale forhandlinger der forestår med henblik på indgåelse af aftaler om handelsforhold med tredjelande,

VEDTAGET FØLGENDE BESLUTNING:

Artikel 1

Hver medlemsstat fremsender ved hvert kvartals begyndelse en oversigt til de andre medlemsstater samt til Kommissionen over tidspunkterne for bilaterale forhandlinger om indgåelse eller fornyelse af aftaler om handelsforbindelser med tredjelande henholdsvis over de tidspunkter, hvor en stiltiende forlængelse af sådanne aftaler finder sted.

På baggrund af disse oplysninger opstilles efter anmodning fra en medlemsstat eller Kommissionen en liste over de vigtige forhandlinger, som kræver en forudgående konsultation mellem medlemsstaterne og Kommissionen.

Artikel 2

Konsultationerne vedrører samtlige bestemmelser i aftaler om handelsforhold, som medlemsstaterne forhandler om, samt ændringer i disse aftaler.

Konsultationerne vedrører tillige overskridelser af kontingenter samt andre af et regeringsorgan tilladte indførsler. For liberaliserede produkter vedrører konsultationerne også en forøgelse af indførslen i det omfang, en sådan forøgelse er egnet til i væsentlig grad at udvide den bestående varestrøm.

Artikel 3

I undtagelsestilfælde, hvor der ikke kan finde konsultationer sted, kan en tjenestemand fra Kommissionen indkaldes som observatør ved disse forhandlinger. Denne observatør udpeges efter fælles aftale mellem den pågældende medlemsstat og Kommissionen.

Artikel 4

Såfremt en medlemsstat har til hensigt at ændre sit liberaliseringsniveau over for tredjelande, underretter den forinden de andre medlemsstater og Kommissionen.

I disse tilfælde finder forudgående konsultationer sted efter en medlemsstats eller Kommissionens anmodning, undtagen i påtrængende tilfælde, hvor konsultationerne er efterfølgende.

Artikel 5

De i artikel 2 og 4 foreskrevne konsultationer finder sted i et udvalg med få medlemmer og finder sted efter anmodning fra en medlemsstat eller Kommissionen.

Artikel 6

Medlemsstaterne og Kommissionen træffer alle nødvendige foranstaltninger for at sikre, at konsultationerne kan afvikles gnidningsløst og især til at sikre, at de oplysninger, der i forbindelse med disse kommer til deres kundskab, hemmeligholdes.

Artikel 7

Denne beslutning er rettet til medlemsstaterne.

Udfærdiget i Bruxelles, den 9. oktober 1961.

På Rådets vegne

A. Müller-Armack

Formand

--------------------------------------------------